Hieroor is een van SAUK-8 se hofaansoek geweierVuyo Mvoko. Foto: Twitter Maroela Media het vroeër berig Mvoko se aansoek is verlede week in die hooggeregshof in Johannesburg geweier. Mvoko, ŉ onafhanklike vervaardiger, het ŉ kontrak met die SAUK, maar word slegs betaal indien sy programme uitgesaai word. Die openbare uitsaaier het opgehou om Mvoko se materiaal te gebruik nadat hy glo ŉ artikel geskryf het waarin hy die SAUK se omstrede verbod op die uitsaai van gewelddadige betogings gekritiseer het. In die artikel, wat in die Star geplaas is, het Mvoko van sy eie ervaring van redaksionele inmenging by die uitsaaier vertel en Hlaudi Motsoeneng, die uitvoerende hoof van die SAUK, as ŉ bron van konflik genoem. Van Oosten het Vrydag in die hooggeregshof in Johannesburg gesê dat hy nie die redes vir sy uitspraak sal voorlees nie, maar het slegs afskrifte daarvan uitgedeel. Mvoko en sy regsverteenwoordiger het nie die verrigtinge bygewoon nie. In sy uitspraak het Van Oosten gesê hy het Mvoko se aansoek om die SAUK te dwing om sy programme uit te saai, geweier omdat daar ŉ dissiplinêre saak teen Mvoko hangend is rakende die Star-artikel. “Die ondersoek deur die SAUK teen mnr. Mvoko rakende die betekenis en impak van die artikel wat deur hom geskryf is, is steeds hangend. Hoewel voorleggings namens Mvoko aan die SAUK gelewer is, het die SAUK nog nie die finale besluit oor die saak bekendgemaak nie en word dit verder vertraag deur hierdie hofaansoek,” het Van Oosten gesê. “Dit is hierdie hof se bevinding dat die SAUK die nodige klagteprosedure gevolg het soos dit in die kontrak tussen die twee partye uiteengesit is. Aangesien daar steeds gewag word op ŉ finale besluit deur die SAUK, is dit voortydig en is daar geen volhoubare gronde vir hierdie hof om in te gryp nie.” Mvoko, wat ŉ drie jaar lange kontrak met die SAUK het, is die enigste een van agt joernaliste wat deur die uitsaaier afgedank is, maar nie weer terug by die werk is nie. Mvoko het verlede week gesê hy sal teen die hofuitspraak appelleer.